钦定古今图书集成/明伦汇编/闺媛典/第003卷 > 明仁孝文皇后内训 > 《崇圣训章第十》
## 钦定古今图书集成/明伦汇编/闺媛典/第003卷 > 明仁孝文皇后内训 > 《崇圣训章第十》

自古国家肇基，皆有内助之德，垂范后世。夏商之初，
涂山、有莘，皆明教训之功。成周之兴，文王后妃克广
《关雎》之化。我太祖高皇帝受命而兴，孝慈高皇后内
助之功，至隆至盛。盖以明圣之资，秉贞仁之德，博古
今之务。艰难之初，则同勤开创；平治之际，则弘基风
化。表壸范于六宫，著母仪于天下。验之往哲，莫之与
“京。譬之日月，天下仰其高明；譬之沧海，江河趋其浩
溥。然《史传》所载，什裁一二，而微言奥义。若南金焉，铢
两可宝也；若谷粟焉，一日不可无也。”贯彻上下，包括
钜细，诚道德之至要，而福庆之大本也。后妃遵之，则
可以配至尊，奉宗庙，化天下，衍庆源。诸侯大夫之夫
人，与士庶人之妻遵之，则可以内佐君子，长保富贵，
利安家室，而垂庆后人矣。《诗》曰：“太姒嗣徽音，则百斯
男。”敬之哉！敬之哉！